دستونک
ثناءحمؔزہ
دِل مئے بَس تئی یاتانی چیدگ اِنت ءُ ہَنکین اِیں
اِیوک اِنت چہ بِستار ءَ دیریں گار ءُ دَنزین اِیں
حاجتاں تئی زیبائیں زُوریں دامن ءَ بَندیں
واباں بَس کماہاں بہ ئیں ، لبزاں رَنگےءَ مین اِیں
سرگریں گوں چَمّانی نیّت ءَ پہ پَندے ءَ
وھد ءِ پاسے مَٹائیں لُنٹاں کمّو کَندین اِیں
ھاترے ٹہیناں بئے موسمے ءُ بانداتے
زِندگی ءَ ما اَنچو پہ حیال گوْازین اِیں
واھگاں گوں کئیپے ءَ مَنزلے ءَ سینگاریں
سُہب ءِ نوداں شَنزوکیں دیگرے ءَ نازین اِیں
یل کُتگ گُشئے پَاداں نُوں سَپر زائیرانی
ما وتا اوں دُنیائے پیم ءَ زوریں مَٹین اِیں
اَنگتہ نہ بیت باور مئے تَرا ثناؔء اِہچی
چون بُگش ترا زرد ءُ دیدگاں بے نادین اِیں